U jeku siječanjskih rasprodaja Kristian Kožul i Damir Žižić prostor Galerije Karas u Zagrebu pretvorili su u bivši prodajni prostor luksuznih proizvoda nejasna podrijetla i sumnjive namjene. Komercijalna mimikrija s naglaskom na pridjev „bivši“ nosi dozu oporog realizma: unatrag posljednjih nekoliko godina broj zatvorenih uslužnih prostora u centru Zagreba drastično se povećao, a svaka je prenamjena sve kraćeg vijeka trajanja i sa sobom gotovo u pravilu nosi određenu razinu devastacije fasade. Iza prelijepljenih galerijskih vitrina, na lokaciji koja je i u sretnija vrijeme odolijevala prenamjeni u neku profitabilniju svrhu, napušteno je svetište tranzicijske raskoši – statusni su simboli lišeni svoje moći, razotkriveni kao nemarno izvedene kopije i odbačeni; crni obelisk krije spomenik bijedi. (Jasna Jakšić)



Žižić/Kožul je umjetnički tandem koji čine Damir Žižić i Kristian Kožul. Rade na umjetničkom istraživanju i projektima te surađuju s interdisciplinarnim stručnjacima od 2013. godine. Projekt 0,50 u galeriji Karas u Zagrebu njihovo je prvo samostalno predstavljanje.



Projektni tim: Kristian Kožul i Damir Žižić (umjetnici), Vanja Žanko (kustosica), Bojan Mucko i Jasna Jakšić (autori tekstova), Helena Šintić (prevoditeljica), Susan Jakopec (lektorica).

Projekt 0,50 možete razgledati do 26. siječnja u Galeriji Karas, Praška 4. Radno vrijeme: uto-pet 11-19h, sub-ned 10-14h.